Document ID: 32007D0269

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Απριλίου 2007
σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία
[κοινοποιηθείσα υπό τον αριθμό Ε(2007) 1652]
(Κείμενο που παρουσιάζει ενδιαφέρον για τον ΕΟΧ)
(2007/269/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η λοιμώδης αναιμία των ιπποειδών («ΛΑΙ») είναι μια ιογενής νόσος που προσβάλλει μόνο τα ζώα της οικογένειας των ιπποειδών. Η λοίμωξη από τη ΛΑΙ τείνει να καθίσταται αφανής, εάν ο θάνατος δεν οφείλεται σε μία από τις οξείες κλινικές προσβολές. Η περίοδος επώασης διαρκεί κατά κανόνα από μία έως τρεις εβδομάδες, αλλά μπορεί να φθάσει και έως τρεις μήνες. Τα ιπποειδή που έχουν προσβληθεί από τη νόσο παραμένουν μολυσμένα εφ’ όρου ζωής και μπορούν, δυνητικά, να μεταδώσουν τη νόσο σε άλλα ιπποειδή. Η νόσος μεταδίδεται με τη μεταφορά αίματος από ένα μολυσμένο ιπποειδές -πιθανότατα μέσω διακοπτόμενης διατροφής αλογόμυγων που απομυζούν αίμα- in utero στο έμβρυο ή με τη χρήση μολυσμένων βελόνων ή με τη μετάγγιση προϊόντων αίματος που περιέχουν τον ιό.
(2)
Η ΛΑΙ ανήκει στις νόσους που πρέπει να δηλώνονται υποχρεωτικά σύμφωνα με το παράρτημα A της οδηγίας 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών κατά τις εισαγωγές ιπποειδών προέλευσης τρίτων χωρών (2). Επιπροσθέτως, η οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (3) ορίζει ότι οι εστίες της ΛΑΙ πρέπει να κοινοποιούνται στην Επιτροπή και τα άλλα κράτη μέλη μέσω του συστήματος κοινοποίησης των ασθενειών των ζώων (ADNS).
(3)
Το άρθρο 4 παράγραφος 5 της οδηγίας 90/426/ΕΟΚ προβλέπει περιορισμούς όσον αφορά τη διακίνηση ιπποειδών από εκμεταλλεύσεις όπου έχει επιβεβαιωθεί η παρουσία της ΛΑΙ έως ότου, μετά τη σφαγή των προσβληθέντων ζώων, τα υπόλοιπα ζώα υποβληθούν και αντιδράσουν αρνητικά σε δύο δοκιμές Coggins.
(4)
Στη Ρουμανία, σε αντίθεση με τα άλλα κράτη μέλη, η ΛΑΙ είναι ενδημική και η άμεση σφαγή των μολυσμένων ιπποειδών δεν εφαρμόζεται με συνέπεια. Για το λόγο αυτό, η Ρουμανία -μετά την ένταξή της στην Ευρωπαϊκή Ένωση- εξακολούθησε, σε εθελοντική βάση, να εφαρμόζει mutatis mutandis τα οικεία μέτρα που προβλέπονται στην απόφαση 2004/825/ΕΚ της Επιτροπής, της 29ης Νοεμβρίου 2004, σχετικά με μέτρα προστασίας όσον αφορά τις εισαγωγές ιπποειδών από τη Ρουμανία (4).
(5)
Όσον αφορά το εμπόριο ζώντων ιπποειδών, του σπέρματος, των ωαρίων και των εμβρύων τους, η κατάσταση της υπό εξέταση νόσου στη Ρουμανία αναμένεται να αποτελέσει κίνδυνο για την υγεία των ιπποειδών στην Κοινότητα.
(6)
Ως εκ τούτου, κρίνεται σκόπιμο να εγκριθούν προστατευτικά μέτρα, τα οποία να θεσπίζουν ένα ειδικό καθεστώς για τη διακίνηση και το εμπόριο ιπποειδών και ωαρίων και εμβρύων ιπποειδών που προέρχονται από τη Ρουμανία προκειμένου να προστατευθεί η υγεία και η ευεξία των ιπποειδών στα κράτη μέλη.
(7)
Η απόφαση 93/623/ΕΟΚ της Επιτροπής, της 20ής Οκτωβρίου 1993, περί καταρτίσεως εγγράφου αναγνώρισης (διαβατηρίου) που συνοδεύει τα καταχωρημένα ιπποειδή (5) και η απόφαση 2000/68/ΕΚ της Επιτροπής, της 22ας Δεκεμβρίου 1999, σχετικά με την τροποποίηση της απόφασης 93/623/ΕΟΚ και με την καθιέρωση της αναγνώρισης των ιπποειδών για αναπαραγωγή και απόδοση (6) απαιτούν να συνοδεύονται τα ιπποειδή από ένα έγγραφο αναγνώρισης κατά τη διακίνηση ή τη μεταφορά τους.
(8)
Οι απαιτήσεις πιστοποίησης για τη διακίνηση και τη μεταφορά ιπποειδών ορίζονται στο άρθρο 8 της οδηγίας 90/426/ΕΟΚ. Για να διευκολυνθεί η ιχνηλασιμότητα των καταχωρισμένων ιπποειδών από περιοχές που έχουν μολυνθεί με τη ΛΑΙ σε άλλα κράτη μέλη, η βεβαίωση που εκδίδεται σύμφωνα με το παράρτημα Β της οδηγίας 90/426/ΕΟΚ θα πρέπει να αντικατασταθεί από το υγειονομικό πιστοποιητικό, σύμφωνα με το παράρτημα Γ της εν λόγω οδηγίας.
(9)
Σύμφωνα με το παράρτημα Δ κεφάλαιο ΙΙ μέρος Α της οδηγίας 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (7), η απόφαση 95/307/ΕΚ της Επιτροπής, της 24ης Ιουλίου 1995, για καθορισμό του υποδείγματος πιστοποιητικού υγείας των ζώων για εμπορία σπέρματος ιπποειδών (8) προβλέπει τη διενέργεια δοκιμών σε επιβήτορες για ΛΑΙ, εάν το σπέρμα συλλέγεται για το ενδοκοινοτικό εμπόριο. Ωστόσο, πρέπει οπωσδήποτε να πληρούνται οι υγειονομικοί όροι που προβλέπονται στην απόφαση 95/294/ΕΚ της Επιτροπής, της 24ης Ιουλίου 1995, για καθορισμό του υποδείγματος πιστοποιητικού υγείας των ζώων για εμπορία ωαρίων και εμβρύων των ιπποειδών (9) με την απαίτηση δοκιμών για ΛΑΙ, εάν τα ωάρια και τα έμβρυα συλλέγονται από φοράδες που ζουν στη Ρουμανία.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Προστατευτικά μέτρα που εφαρμόζονται στα ιπποειδή τα οποία προέρχονται από τη Ρουμανία
1. Η Ρουμανία εξασφαλίζει ότι τα ιπποειδή δεν αποστέλλονται σε άλλα κράτη μέλη εάν τα ζώα αυτά δεν πληρούν τους ακόλουθους όρους:
α)
έχουν υποβληθεί σε δοκιμή Coggins, με αρνητικά αποτελέσματα, η οποία διενεργήθηκε σε δείγμα αίματος που είχε ληφθεί εντός 30 ημερών πριν από την αποστολή, και η εν λόγω δοκιμή καθώς και τα αποτελέσματά της καταχωρίζονται στην ενότητα VII του εγγράφου αναγνώρισης που προβλέπεται στις αποφάσεις 93/623/ΕΟΚ και 2000/68/ΕΚ και συνοδεύουν το ζώο κατά τη διακίνησή του·
β)
συνοδεύονται από υγειονομικό πιστοποιητικό σύμφωνα με το παράρτημα Γ της οδηγίας 90/426/ΕΟΚ, το οποίο πρέπει να περιέχει την ακόλουθη συμπληρωματική φράση:
«Ιπποειδή σύμφωνα με την απόφαση 2007/269/ΕΚ της Επιτροπής».
2. Η παράγραφος 1 δεν εφαρμόζεται σε ιπποειδή από εκμεταλλεύσεις που βρίσκονται εκτός Ρουμανίας, τα οποία είτε διασχίζουν τη Ρουμανία μέσω των μεγαλύτερων δρόμων και αυτοκινητοδρόμων είτε μεταφέρονται μέσω της Ρουμανίας απευθείας και χωρίς διακοπή του ταξιδίου σε σφαγείο για άμεση σφαγή.
3. Η Ρουμανία εξασφαλίζει ότι δεν αποστέλλονται σε άλλα κράτη μέλη ωάρια και έμβρυα των ιπποειδών, εάν τα προϊόντα αυτά δεν πληρούν τους ακόλουθους όρους:
α)
έχουν συλλεχθεί από φοράδες-δότες, οι οποίες έχουν υποβληθεί σε δοκιμή Coggins, με αρνητικά αποτελέσματα κάθε φορά, η οποία διενεργήθηκε σε δείγμα αίματος που είχε ληφθεί από κάθε φοράδα-δότη εντός 30 ημερών πριν από τη συλλογή των ωαρίων ή των εμβρύων της παρτίδας· και
β)
η παρτίδα ωαρίων ή εμβρύων συνοδεύεται από υγειονομικό πιστοποιητικό σύμφωνα με το παράρτημα της απόφασης 95/294/ΕΚ και φέρει την ακόλουθη συμπληρωματική φράση:
«Ωάρια ή έμβρυα σύμφωνα με την απόφαση 2007/269/ΕΚ της Επιτροπής».
4. Η Ρουμανία υποβάλλει τακτικά εκθέσεις στην Επιτροπή και στα άλλα κράτη μέλη σχετικά με την εξέλιξη της ΛΑΙ και τα μέτρα που εφαρμόζονται για τον έλεγχό της.
Άρθρο 2
Εφαρμογή
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 23 Απριλίου 2007.

Labels: 3
0
18
6